TOP วอลุ่มแน่น-บวกเกือบ 2% โบรกเชียร์ “ซื้อ” ชี้กำไรครึ่งหลังปี 62 ฟื้นรับค่าการกลั่นพุ่ง
TOP วอลุ่มแน่น-บวกเกือบ 2% โบรกเชียร์ “ซื้อ” ชี้กำไรครึ่งหลังปี 62 ฟื้นรับค่าการกลั่นพุ่ง โดย ณ เวลา 10.33 น. อยู่ที่ระดับ 67.50 บาท บวก 1 บาท หรือ 1.50% สูงสุดที่ระดับ 68 บาท ต่ำสุดที่ระดับ 66.50 บาท ด้วยมูลค่าการซื้อขาย 467.72 ล้านบาท
TOP วอลุ่มแน่น-บวกเกือบ 2% โบรกเชียร์ “ซื้อ” ชี้กำไรครึ่งหลังปี 62 ฟื้นรับค่าการกลั่นพุ่ง
10 ก.ค. 2562

ผู้สื่อข่าวรายงาน บริษัท ไทยออยล์ จำกัด (มหาชน) หรือ TOP ณ เวลา 10.33 น. อยู่ที่ระดับ 67.50 บาท บวก 1 บาท หรือ 1.50% สูงสุดที่ระดับ 68 บาท ต่ำสุดที่ระดับ 66.50 บาท ด้วยมูลค่าการซื้อขาย 467.72 ล้านบาท

ด้านนักวิเคราะห์ บล.กสิกรไทย ระบุในบทวิเคราะห์ฯแนะ “ซื้อ” หุ้น TOP ด้วยราคาเป้าหมายกลางปี 2563 ที่ 67.50 บาท แม้ประเมินว่ากำไรสุทธิไตรมาส 2/2562 ของ TOP จะอยู่ที่ 750 ล้านบาท ลดลง 84% จากปีก่อน และ 83% จากไตรมาสก่อน สืบเนื่องจากกำไรขั้นต้นเฉลี่ยทุกผลิตภัณฑ์ของตลาด (market GIM) และอัตราการกลั่นที่ปรับลดลง รวมถึงการบันทึกค่าใช้จ่ายพิเศษ ซึ่งคาดว่ากำไรที่อ่อนแอดังกล่าวคือจุดต่ำที่สุดของปีนี้
แต่อย่างไรก็ตาม คาดว่ากำไรจะฟื้นตัวขึ้นในครึ่งหลังของปี 2562 พร้อมกับค่าการกลั่น (GRM) และอัตราการดำเนินงานในโรงกลั่นและโรงอะโรเมติกส์ที่ปรับสูงขึ้น หลังจากสิ้นสุดการซ่อมบำรุง
นอกจากนี้ เชื่อว่า TOP จะเป็นบริษัทฯ ที่ได้ประโยชน์มากที่สุดในกลุ่มพลังงานไทยจากกฎเกณฑ์ข้อจำกัดปริมาณกำมะถันใหม่ขององค์การทางทะเลระหว่างประเทศ (IMO) ขณะที่โครงการพลังงานสะอาด (CFP) ก็จะช่วยกระตุ้นอัตรากำไรในระยะยาวของบริษัทขึ้น ดังนั้นค่าพรีเมี่ยมจึงสมเหตุสมผล ปัจจุบันมูลค่าซื้อขายอยู่ที่ PBV 1.1 เท่าสำหรับปี 2562 เทียบค่าเฉลี่ยของกลุ่มที่ 1.0 เท่า